钦定古今图书集成/明伦汇编/氏族典/第288卷 > 《黄氏义门铭》宋·濂
## 钦定古今图书集成/明伦汇编/氏族典/第288卷 > 《黄氏义门铭》宋·濂

“天地之间有大防焉，孝友之谓也。水之始也滥觞尔，
苟无土以障之则必至于滔天；火之初也萤爝尔，苟
非水以制之则必至于燎原。”人心感物而动，不能无
欲，其端亦甚微，不有孝友之人出为表式，则沦胥以
成风，而彝伦斁矣。昔者先王有见于斯，虽委巷刺草
之民，能行之者必旌命之，所以赞王治、章人风，而挽
之于正也。世之评《唐史》者，且谓张公艺、李知本、刘君
良孝行推于友睦，数世不衰，真豪杰之士。呜呼！当是
时，金鱼紫绶之贤，皂盖朱轓之英，布列中外，未尝无
之。顾乃以豪杰归于闾巷之士者，以其不俟教令所
加而后奋也。呜呼！《南陔》《白华》之诗，盖亦商之末世，周
之盛德也。斯民以孝友著称，君子可“以观其世矣。”浦
阳黄氏，其先与文节公庭坚同所自出。有讳度者，宋
隆兴癸未进士，亦诸祖也。元至正中，传至讳珪。君生
三子，其二曰隆、曰生。隆生一子，曰逢原。生生二子，曰
逢吉，曰逢昌。逢吉兄弟亦各有子，至十有馀人。三世
之间，孝友无间言。逢吉乃殚志竭虑，设为《教条》，镵诸
乐石，复遣诸子宿请濂铭之。呜呼！子壮而分妇姑，反
唇相稽，秦之俗已然矣。况去古日远，风气日益漓，黄
氏能不染于末习，卓然不变其恒度，岂非真豪杰者
耶？浦阳以义居闻者二三人，唯郑绮之家已至十叶。
黄氏知感慕而兴起，进修益力，乌知不绮若耶？虽然，
许史之称，未足为贵也；猗顿之货，未足为富也。唯孝
友积诸躬，令名昭于时，其为贵且富也大矣。所谓特
立两间而无愧，稽诸贤哲而有征，著之后世而可法，
何莫不由于斯。黄氏孙曾可不思自勗哉！能如濂言
揆之，张公艺之流，他日可驯致矣。《诗》有之：“风雨如晦，
鸡鸣不已。”濂于黄氏，盖深有望焉。铭曰：

“浙河东疆，地曰浦阳。厥氏维黄，双并同枝。科名陆离，
世复《诗》书。有儒其冠，以义为藩。奕叶共餐，视其斋庭，
左史右经。踵武绳绳，视其房除，前丝后纑。灯火与俱，
至和所形。揖让而升，穆然无声。既衍而葩，实而匪夸。
三代一家，世道下趋。子父割闺，妇姑勃蹊。十室九衰，
澜倒波颓。万夫莫回，蝇声方冥。忽闻怒霆，孰不为惊”，
植范建防，翼法辅常。斯德之亢，造端非难。延裕维艰，
任重如山，如为高陵，世益代增。非人独能，如松之青。
故陨新承，所以永贞。古先与谋，庶行之修。其道曷由，
执敬为符。夙夜究图，百世如初。